A. Slafkovský, poslanec: (2009-12-01):
Čo ma v tomto návrhu zákona upútalo ako relatívne pozitívne, je to, že sa konečne rieši problém v zastupiteľstvách, kde sa viackrát stalo, že boli nefunkčné z toho titulu, že došlo k zneužitiu právomoci starostom alebo primátorom. Takých prípadov bolo popísaných veľa. Je tu teda navrhnutý mechanizmus, ako z neho vyjsť, ako ho riešiť. Je tu riešený spôsob, ako postupovať pri zvolaní prvého zastupiteľstva a v tomto smere tá otázka, ktorá tu zaznela, tých 90 dní alebo nie 90 dní, čo sa stane s rozhodnutiami, ktoré boli prijaté, pokým rozhodne Ústavný súd, tam naozaj si ťažko predstaviť asi nejaké iné riešenie ako to, ktoré je navrhované v zákone, ale je to naozaj veľký problém. Čo keď sa voľby vyhlásia za neplatné, preto treba o nich rozhodnúť čím skôr, aby tam bolo tých rozhodnutí čo najmenej. No nepozdáva sa mi ten spôsob voľby zástupcu starostu. Doteraz v živote v niektorých zastupiteľstvách bol problém, v niektorých nebol problém, ale mám taký dojem, že si tu chceme riešiť problém Ružinova na úkor celého Slovenska a narušujeme vyváženosť vzťahov medzi zastupiteľstvom a starostom, respektíve primátorom, keď dávame do právomoci starostovi, aby si menoval aj svojich zástupcov, keď už má právo si menovať prednostu. A dávame mu ďalšie kompetencie, keď už bude len starosta určovať, aké bude zloženie úradu, aké budú pracovné povinnosti pracovníkov úradu, aký bude organizačný poriadok, aký bude odmeňovací poriadok. Všetko to dávame do ruky starostovi. Takže si myslím, že ho neúmerne posilňujeme oproti tomu, v akej pozícii je dnes. Za pozitívne vnímam to, že je tam riešený návrh možnosti vykonávania niektorej agendy aj zamestnancom úradu, či je poverenie zamestnanca na vykonávanie niektorých agend, pretože často sa stáva, že sú pomerne rozsiahle agendy vykonávané starostami a všetko je to viazané na prítomnosť starostov alebo primátora a niektoré bežné automatické rozhodnutia v oblasti školstva, stavebného úradu alebo sociálnych vecí môže robiť aj zamestnanec, ktorý by dostal na toto poverenie. To si myslím, že je prijateľné. Mrzí ma, že v návrhu zákona sa vôbec nezmieňujeme o odmeňovaní zástupcov starostov. Priamo v zákone je dnes mechanizmus, ako odmeňovať kontrolórov. Je mechanizmus, ako odmeňovať starostov a primátorov, ale zástupcovia sú ponechaní úplne v lufte a nehovorí o nich ani zákon o platových pomeroch starostov miest a obcí. Čiže je to taká veľmi zlá pozícia pre nich, ak sa dostanú do nejakého pracovnoprávneho problému, z ktorého sa ťažko potom dostávajú von a vznikajú zbytočné pracovnoprávne a súdne spory. Rovnako schádzanie zastupiteľstva raz za tri mesiace si myslím, že nie je dobrým návrhom. Nikdy sa nič sa nestalo, pokiaľ sa zastupiteľstvo zišlo 15. júna a ďalšie sa zišlo 29. augusta. Ak bola dva mesiace a dva týždne pauza v zastupiteľstvách, nerobil sa z toho žiadny problém a nenaťahoval by som ten interval schádzania na tri mesiace. Vzniká už len pri tomto stave, aký je, že každé dva mesiace sa schádzajú zastupiteľstvá, vzniká veľký počet mimoriadnych zastupiteľstiev hlavne v stredne veľkých a väčších mestách. Ak by sme to chceli teda riešiť, tak potom to možno oddiferencovať nejakou veľkosťou, ale čím je to mesto alebo obec väčšia, tým je tam viacej rozhodnutí, ktoré musí prijímať zastupiteľstvo, a potom sa prijímajú unáhlené rozhodnutia na mimoriadnych zastupiteľstvách, kde neprebehne normálny proces zverejnenia uznesenia a tak ďalej, a to si myslím, že nie je dobré. Ani ten návrh, aby program zastupiteľstva visel len tri dni pred rokovaním na mestskej tabuli. Minimálne sedem dní by mal byť, to tri dni, ako si to občan, náhodou pôjde dookola, ako sa potom k tomu môže aj on odborne vyjadriť, alebo získať nejakú informáciu? To si myslím, že toto skracovanie nie je dobré. No a potom vcelku vítam, že je tam aj návrh na možnosť odvolať kontrolóra za určitých okolností, že tento návrh tam je. Vadí mi, že aj mestské rady by sa mali schádzať len raz za tri mesiace ako poradný orgán. To je takisto, si myslím, že veľmi dlhá doba medzi jednotlivými zasadaniami. Takže z tohto pohľadu je tu veľa plusov aj mínusov v tomto návrhu a uvidíme, ako sa rozhodneme hlasovať podľa toho, ako prebehne debata a podľa výsledku druhého čítania. Ďakujem.